ปรากฏการณ์ คอร์เนอร์หุ้น DELTA ดันมูลค่าบริษัท 9 แสนล้าน
หุ้น DELTA ตอนนี้ได้ขึ้นมาเป็นอันดับ 2 ในตลาดหลักทรัพย์ไทย ใหญ่กว่า AOT และกำลังจะแซงปตท
3 ก.ย. 2564

ปรากฏการณ์ คอร์เนอร์หุ้น DELTA ดันมูลค่าบริษัท 9 แสนล้าน /โดย ลงทุนแมน
หุ้น DELTA ตอนนี้ได้ขึ้นมาเป็นอันดับ 2 ในตลาดหลักทรัพย์ไทย ใหญ่กว่า AOT และกำลังจะแซงปตท. อีกแล้ว
วันนี้ หุ้น DELTA ปิดตลาดที่ราคา 730 บาทต่อหุ้น
โดย ณ ราคานี้ จะทำให้มีมูลค่าบริษัท 910,589 ล้านบาท
หากเรามาดูบริษัท ที่มีมูลค่ามากที่สุดในตลาดหลักทรัพย์ประเทศไทยตอนนี้
อันดับที่ 1
PTT 1,092,557 ล้านบาท
อันดับที่ 2
DELTA 910,589 ล้านบาท
อันดับที่ 3
AOT 907,185 ล้านบาท
จะเห็นได้ว่า DELTA ได้พุ่งขึ้นมาเป็นบริษัทที่มีมูลค่าอันดับที่ 2 และมีแนวโน้มว่ากำลังแซง ปตท. อีกครั้ง
ซึ่งที่บอกว่าอีกครั้งก็เพราะว่าช่วงเดือนธันวาคม ปี 2563 เหตุการณ์ในลักษณะนี้ได้เคยเกิดขึ้นมาแล้วครั้งหนึ่ง
ย้อนกลับไปในปีที่ผ่านมา หุ้น DELTA ได้พุ่งทำจุดสูงสุดที่ 838 บาทต่อหุ้น ดันให้มีมูลค่าบริษัท 1.05 ล้านล้านบาท ซึ่งเกิดมาจากการถูกนักลงทุน “คอร์เนอร์” หรือ “การต้อนให้จนมุม”
โดยวิธีนี้ มักจะเกิดขึ้นกับหุ้นที่มี Free Float หรือมีปริมาณการถือหุ้นโดยนักลงทุนรายย่อยที่ต่ำ ทำให้นักลงทุนรายใหญ่บางรายเก็บสะสมหุ้นไว้และต่อมาก็ใช้เงินจำนวนไม่มากเพื่อดันราคาให้สูงขึ้นได้ ในเวลาอันสั้น
โดยจากข้อมูลล่าสุด หุ้น DELTA มี Free Float อยู่ที่ 22.35%
เหตุผลนี้เอง จึงทำให้ตลาดหลักทรัพย์ประเทศไทย จึงต้องมีเกณฑ์ Free Float เกินกว่า 15%
แต่ถึงอย่างนั้น ก็ดูเหมือนว่ามันจะยังไม่เพียงพอต่อการหยุดยั้งการคอร์เนอร์หุ้น เหมือนที่กำลังเกิดขึ้นกับ DELTA ได้
และเมื่อเร็ว ๆ นี้ ก็ได้มีหุ้นอีกตัว ที่เพิ่งมีข่าวเกี่ยวกับการได้รับโอนกิจการ ซึ่งก็มีแนวโน้มว่ากำลังถูกคอร์เนอร์จากเหตุผลเดียวกัน หุ้นนั้น มีชื่อว่า MAKRO ซึ่งล่าสุด MAKRO มี Free Float อยู่ที่ 6.92% (ต่ำกว่าเกณฑ์ของตลาดหลักทรัพย์)
โดยหลังประกาศเรื่องดีลที่ MAKRO รับกิจการโลตัสเข้ามา หุ้น MAKRO ถูกคอร์เนอร์จาก 42 บาทดันขึ้นมาถึง 50 บาท ภายในวันเดียว
การมี Free Float น้อย คือการที่หุ้นมีจำนวนให้ซื้อขายเหลืออยู่น้อยนิดเมื่อเทียบกับจำนวนหุ้นทั้งหมด ก็จะสามารถทำให้หุ้นของบริษัทนั้นถูกนักลงทุนกลุ่มใดกลุ่มหนึ่งที่ตั้งใจคอร์เนอร์หุ้น สามารถดันขึ้นไปง่าย
แต่ทั้งนี้ก็ต้องหมายเหตุว่า
ในที่สุดแล้ว การคอร์เนอร์ ก็ต้องมีจุดสิ้นสุด เมื่อคนที่คอร์เนอร์ อยากเลิกเล่น ราคาก็สามารถที่จะตกลงมาจุดเดิมได้เช่นกัน เหมือนกับที่เคยเกิดกับหุ้น BAY หรือ ธนาคารกรุงศรีอยุธยา จำกัด (มหาชน) ตอนช่วง มกราคม ปี 2015 ซึ่งในตอนนั้นราคาหุ้น BAY ที่มี Free Float น้อย เคยถูกคอร์เนอร์ดันราคาหุ้นจาก 42.5 บาทไป สูงสุดที่ 90.5 บาท ภายในระยะเวลา 2 สัปดาห์ หลังจากนั้นก็ตกลงมาอย่างรวดเร็ว จนเหลือราคา 32 บาท ในเดือนต่อมา..
คำเตือน: บทความนี้ไม่ได้ชี้นำให้ซื้อ หรือขายหุ้นเหล่านี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุน